El Sónar 2018 bat el seu rècord històric de públic amb 126.000 visitants, 3.000 més que l'any passat.

La 25a edició del Sónar, que finalitzarà aquest diumenge amb el concert d'Alva Noto i Ryuichi Sakamoto al Teatre Grec, batrà un nou rècord històric de públic amb 126.000 visitants procedents de 119 països, 3.000 més que en l'edició anterior. Ricard Robles, codirector del certamen, ha destacat que aquesta xifra "demostra l'estabilitat del festival" i que es va encertar apostant pel canvi de seu el 2013.

Els organitzadors han destacat que el creixement més gran de la cita s'ha donat en el Sónar de Dia, amb 64.000 assistents, mentre que en el de nit hauran estat 62.000 al tancament aquest dissabte.

Els responsables del festival han anunciat un canvi de dates per l'edició del 2019 que, extraordinàriament, tindrà lloc el 18, 19 i 20 de juliol

Dates de #sonar2019: per un any només, 18.19.20 de Juliol. Al 2020 el festival tornarà a les seves dates habituals del mes de Juny.  Sónar Festival (@SonarFestival) 16 de juny de 2018

El motiu és que al juny Fira de Barcelona acull l'ITMA, la fira més important del món en maquinària tèxtil. L'any 2020 tornarà a les dates habituals, concretament, el 18, 19 y 20 de juny de 2020.

Els organitzadors han defensat per al Sónar la setmana anterior a la revetlla de Sant Joan com a data estable, però han assenyalat que juliol també té avantatges com que els estudiants ja han acabat els exàmens: "No marxem contents. Estem ben on estem", han dit, remarcant que no hi ha hagut negociació, sinó un desplaçament, però han reiterat que serà excepcional.